തൊടുപുഴയില് ബിവറേജസ് ഔട്ട്ലറ്റില് മദ്യം വാങ്ങാനെത്തിയയാള് ജീവനക്കാരെ കുത്തി പരുക്കേല്പ്പിച്ചു തൊടുപുഴ: ബിവറേജസ് ഔട്ട്ലറ്റില് മദ്യം വാങ്ങാനെത്തിയയാള് മൂന്നു ജീവനക്കാരെ കുത്തി പരുക്കേല്പ്പിച്ചു. തൊടുപുഴ പോലീസ് സ്റ്റേഷന് സമീപമുള്ള ബിവറേജ് ഔട്ട്ലെറ്റില് ഇന്നലെ ഉച്ചയോടെയാണ് സംഭവം. മദ്യം വാങ്ങാനെത്തിയ മുട്ടം കണ്ണാടിപ്പാറ കാവനാക്കഴിയില് ജോസാണ് 54 ജീവനക്കാരനായ എം.എം. ജോര്ജ് കുട്ടി, സെക്യൂരിറ്റി ജീവനക്കാരായ ആര്. ബാബു, കെ.ഇ. കരിം എന്നിവരെ കുത്തി പരുക്കേല്പിച്ചത്. രണ്ടു ദിവസത്ത അവധിക്ക് ശേഷം തുറന്നതിനാല് ഞായറാഴ്ച ബിവറേജില് തിരക്കുണ്ടായിരുന്നു. മദ്യം വാങ്ങാനായി ക്യൂനില്ക്കാന് തുടങ്ങിയത് മുതല് ജോസ് ബഹളം വെക്കാനും ചീത്തവിളിക്കാനും തുടങ്ങിയതായി ജീവനക്കാര് പറയുന്നു. ശല്യമുണ്ടാക്കരുതെന്ന് പല തവണ പറഞ്ഞിട്ടും ഇയാള് അനുസരിക്കാന് തയാറായില്ല. ജീവനക്കാരെയും സെക്യൂരിറ്റിക്കാരെയും ചീത്തവിളി തുര്ന്നതോടെ ഇയാളെ പിന്തിരിപ്പിക്കാന് ശ്രമിക്കുന്നതിനിടെ കൈയിലുണ്ടായിരുന്ന കത്തിയെടുത്ത് ആക്രമിക്കുകയായിരുന്നു. ജോര്ജ്കുട്ടിക്കും ബാബുവിനും വയറിനാണ് കുത്തേറ്റത്. സംഭവശേഷം പ്രതി ബിവറേജില്നിന്ന് ഇറങ്ങി തൊടുപുഴ കെ.എസ്.ആര്.ടി.സി ഭാഗത്തേക്ക് ഓടാന് ശ്രമിച്ചു. ഈ സമയം സെക്യൂരിറ്റി ജീവനക്കാരനായ കെ.ഇ കരീം ജോസിനെ തടഞ്ഞുനിര്ത്താന് ശ്രമിച്ചെങ്കിലും ഇദ്ദേഹത്തെയും കുത്തി പരുക്കേല്പ്പിച്ചു. ഇദ്ദേഹത്തിന്റെ പരുക്ക് സാരമുള്ളതല്ല. പ്രതി ഓടുന്നതുകണ്ട് പ്രദേശത്തുണ്ടായിരുന്ന ഓട്ടോക്കാരും നാട്ടുകാരും പിന്നാലെ ഓടി തടഞ്ഞുവെക്കുകയായിരുന്നു. സ്ഥലത്തെത്തിയ തൊടുപുഴ പോലീസ് പ്രതിയെ അറസ്റ്റ് ചെയ്യുകയായിരുന്നു. കുത്തേറ്റ ജോര്ജ്കുട്ടി, ബാബു എന്നിവരെ തൊടുപുഴ ചാഴികാട്ട് ആശുപത്രിയില് പ്രവേശിപ്പിച്ച് അടിയന്തര ചികിത്സയ്ക്ക് വിധേയമാക്കി.